
Bibliografija
Rođen je 20. aprila 1947. godine na Bokovu (Cetinje). Osmogodišnju školu i gimnaziju završio je na Cetinju, Filozofski fakultet u Beogradu — Grupa za opštu i nacionalnu istoriju. Diplomirao je 1971. godine. Magistrirao je na temi Crna Gora i Dubrovnik u vrijeme Šćepana Malog, a doktorirao na Filozofskom fakultetu u Beogradu na temi Velika Albanija — porijeklo — ideje — praksa. U Beogradu je radio u Saveznom sekretarijatu za inostrane poslove (Diplomatski arhiv); u Institutu za novinarstvo, kao naučni saradnik i odgovorni urednik časopisa Novinarstvo; u Komunistu — redakcija za inostranstvo, kao urednik časopisa Questions actuelles du socialisme; u Institutu za savremenu istoriju, kao viši naučni saradnik i glavni i odgovorni urednik časopisa Istorija 20. veka.
Od 2001. do 2008. godine, na Filozofskom fakultetu u Nikšiću, vanredni je i redovni profesor na Katedri za istoriju južnoslovenskih naroda od XVI vijeka do 1918. Od 2002. do 2007. godine bio je direktor Istorijskog instituta Crne Gore. U to vrijeme, kao naučni savjetnik, glavni i odgovorni urednik časopisa Istorijski zapisi i izdanjâ Instituta, bio je predsjednik Naučnog vijeća Instituta; rukovodilac projekata: Istorija Crne Gore od 1878. godine do savremenosti; Crna Gora i Albanci u XIX i XX vijeku. Bio je član Senata Univerziteta Crne Gore; predsjednik Komisije za istoriju Savjeta Ministarstva prosvjete i nauke Crne Gore; urednik izdanjâ Univerziteta Crne Gore za društvene nauke; predsjednik Savjeta Centra za istoriju Jugoistočne Evrope — Beograd i Cold war studies centre LSE — London; član savjeta i redakcije za priređivanje građe za knjige: Jugoslovensko-sovjetski odnosi 1945–1956. i Crna Gora u diplomatskim spisima ruskog Ministarstva inostranih djela. Bio je profesor na postdiplomskim studijama na Filozofskom fakultetu u Nikšiću na predmetu Istočno pitanje i Pravnom fakultetu u Podgorici na predmetu Diplomatija Crne Gore. Od 2007. redovni je profesor na Univerzitetu Donja Gorica.
U Crnogorskoj akademiji nauka i umjetnosti bio je: predsjednik Odbora za istoriju (2007–2018) i sekretar Odjelјenja humanističkih nauka CANU (od jula 2012. do jula 2016). Potpredsjednik Crnogorske akademije nauka i umjetnosti je od 1. avgusta 2016. godine; član je Savjeta Leksikografskog centra i Instituta za jezik i književnost „Petar II Petrović Nјegoš” u CANU; glavni i odgovorni urednik Leksikona diplomatije Crne Gore i autor leksikografskih članaka tog leksikona; član Redakcije Leksikona etnologije Crne Gore; član Redakcije Leksikona crnogorskih dinastija i autor leksikografskih članaka tog leksikona.
Za člana Evropske akademije nauka i umjetnosti (EASA) izabran je 2018. godine.
Predmeti njegovog naučnog interesovanja su: politička i diplomatska istorija Crne Gore; istorija Evrope u XIX i XX vijeku; jugoslovensko-albanski i crnogorsko-albanski odnosi od kraja XV do devedesetih godina XX vijeka; istorija i istoriografija; edukativna funkcija istorije u nastavno-obrazovnim programima; pitanja istorijskog, etničkog i duhovnog identiteta i problemi savremene istorije.
Na naučnim skupovima u zemlјi i inostranstvu podnosio je saopštenja koja su publikovana u časopisima, zbornicima i knjigama. Objavio je preko 200 članaka, studija, rasprava, osvrta i priloga u preko 30 posebnih izdanja u Crnoj Gori, Jugoslaviji i inostranstvu.
Najvažnije objavlјene knjige: Velika Albanija — porijeklo — ideje — praksa (1995); 125 godina Druge beogradske gimnazije (1995); Jugoslovenska država i Albanci, tom I (koautorstvo) (1998); Jugoslovenska država i Albanci, tom II (koautorstvo) (1999); Kosovo i Metohija u velikoalbanskim planovima 1878–2000 (2001); Kosovo i Metohija — život živih (koautorstvo) (2005); Udžbenik za treći razred gimnazije (koautorstvo) (2003. i 2008); Istorijski atlas (koautorstvo) (2009); Jugoslovensko-sovjetski odnosi 1945–1956 (koautorstvo) (2010); Crnogorske dinastije. Vojislavlјevići — Balšići — Crnojevići (2014).
Za vanrednog člana Crnogorske akademije nauka i umjetnosti izabran je 15. decembra 2006, a za redovnog 29. novembra 2011. godine.

